არქივი საზოგადოებრივი მაუწყებელი არის ერთადერთი მაუწყებელი საქართველოში, რომელიც ინახავს 1956 წელს დაარსებული სახელმწიფო ტელევიზიისა და უფრო ადრე, 1925 წელს დაარსებული რადიომაუწყებლობის მიერ, ათეული წლების განმავლობაში, შექმნილ უნიკალურ მასალებს (აუდიო და ვიდეოჩანაწერებს, მხატვრულ, დოკუმენტურ, სამეცნიერო-პოპულარულ, ქრონიკალურ ფილმებსა და ფოტომასალას). მაუწყებლის მიერ ათწლეულების განმავლობაში შექმნილი პროდუქცია შინაარსით, სტრუქტურით, მონაწილე პერსონაჟებით წარმოადგენს არა მხოლოდ ეროვნულ საგანძურს, არამედ მსოფლიო მნიშვნელობის კულტურული მემკვიდრეობის ნიმუშადაც მიიჩნევა. საზოგადოებრივი მაუწყებლის არქივი 2015 წლის შემოდგომის სეზონიდან ახორციელებს ახალ პროექტს არქივი ყველას. პროექტის მიზანია ფართო საზოგადოებას მიაწოდოს ინფორმაცია არქივში დაცული მასალების შესახებ, ხელმისაწვდომი გახადოს ის ნებისმიერი ადამიანისთვის, მოახდინოს დაცული მასალების მიზნობრივად და საინტერესოდ გაცოცხლება-გამოყენება.